**Doklady o vlastnej vedeckej škole**

Hlavným predmetom výskumu uchádzača je oblasť integrácie, teológie do teórie a metód sociálnej práce ako aj implementácie výučby teológie do študijných programov v sociálnej práci, ktoré sa snažil rozvíjať z viacerých aspektov. Sociálnu realitu prejavujúcu sa v rôznych sociálnych udalostiach občana sumarizoval do konceptu duchovného a sociálneho poradenstva. Na Slovensku ako jediný s tímom svojich spolupracovníkov rozvinul duchovnú paradigmu v sociálnej práci. Tento počin je ojedinelý a mimoriadne významný pre samotnú teóriu a prax zdieľajúcu súčasné problémy sociálneho a duchovného života človeka. Tak vzniklo aj monografické dielo, v spoluautorstve s prof. Gerkom, Človek práca nezamestnanosť, ktoré implementovalo aj duchovný aspekt v dimenziách sociálnej teológie. Ide o dielo, ktoré aj v súčasnosti má svoju výraznú poznatkovú hodnotu a je jedným z prvých monografií, ktoré sa na Slovensku zaoberajú sociálno-duchovným rozmerom v tejto problematike. V nadväznosti na toto dielo rozpracoval aj osobnostné a kvalifikačné predpoklady kresťanského sociálneho pracovníka aj prostredníctvom projektu, ktorého bol riešiteľom Supervízia ako základný predpoklad kvalitnej sociálnej práce, v ktorom akcentoval duchovný rozmer v sociálnej práci. V ďalšom období sa sústredil na rozvíjanie skúmanej problematiky v intenciách východísk úloh Katedry kresťanskej antropológie a sociálnej práce dielami, ktoré boli odozvou na výzvy spoločenskej praxe. Uchádzač reflektoval túto potrebu a počas svojho kariérneho rastu prispel do problematiky dvomi monografiami a jednou vysokoškolskou učebnicou. Monografie: Manažment a jeho aplikácia v sociálnej práci, ktorá bola aj jeho z jedných výstupov z riešenia vedecko-výskumného projektu Antropologické východiská sociálnej práce. Manažment rozmanitosti v sociálnych organizáciách. Vysokoškolská učebnica Kompendium manažmentu pre sociálnych pracovníkov. Na základe spoločenskej potrebnosti, ako aj vytýčených cieľov v oblasti sociálnej teológie intenzívne rozvíja duchovnú paradigmu v sociálnej práci. Spracováva otázku kresťanského prístupu v sociálnej práci aj z hľadiska profesionalizácie sociálneho pracovníka. Implementuje kresťanské princípy a kresťanskú etiku do rozvoja duchovného a sociálneho života človeka. Tieto jeho snahy vyúsťujú do monografického diela Osobnosť kresťanského sociálneho pracovníka. Toto monografické dielo sa stalo základným východiskovým momentom pre humanitné a spoločensko-vedné disciplíny, ktorých predmetom skúmania je aj rozvíjanie sociálnej teológie. Na základe tejto monografie bol neskôr akceptovaný ako riadny člen Severoamerickej asociácie kresťanských sociálnych pracovníkov so sídlom v New Yorku. Jedná sa o celosvetovo akceptovateľnú a renomovanú inštitúciu, ktorá udáva smer kresťanskej sociálnej práci vo svete. V súčasnosti je uchádzač jej stálym konzultantom pre strednú a východnú Európu. Ďalšie jeho riešiteľské aktivity v ktorých rozvíja koncept sociálnej teológie, sú napríklad Úloha religiozity v sociálnom a duchovnom poradenstve v oblasti vybraných cieľových skupín sociálnej práce a Encyklopédia ruskej filozofie. Dôležitú súčasť v jeho vedecko-výskumných ambíciách zaujíma jeho členstvo v  Centre exelentnosti sociohistorického a kultúrnohistorického výskumu. Tu spracovával témy, ktoré v historickom kontexte odhaľovali sociálno-religiózne profily jednotlivých historických období. Uchádzač eviduje 371 citačných ohlasov, z toho 99 je zahraničných, je taktiež zakladateľom vedecko-recenzovaného časopisu Sociálna a duchovná revue, ktorý vychádza štvrťročne od roku 2011. Je editorom vedeckých recenzovaných zborníkov Nová sociálna edukácia človeka I - V, od roku 2012 do 2016, Sociálna a duchovná revue, č. I - IV. Bol spoluorganizátorom aj medzinárodných vedeckých podujatí, ako napríklad medzinárodnej vedeckej konferencie konanej v roku 2010 na Pravoslávnej bohosloveckej fakulte PU v Prešove na tému Kvalita vzdelávania pracovníkov v oblasti sociálnej práce a taktiež v tom istom roku na tému Mladý človek – budúcnosť cirkvi. Jeho vedecká škola nadväzovala na riešiteľské problematiky Katedry kresťanskej antropológie a sociálnej práce. Svojich doktorandov učil vedeckej práci, k aplikovaniu vedecko-výskumných metód a tvorivému prístupu pri získavaní a rozvíjaní poznatkov.

Uchádzač je pravidelne pozývaný na medzinárodné fóra týkajúce sa problematiky sociálnej teológie ako aj kresťanskej sociálnej práce, napríklad na Cyperskú univerzitu na Cypre, Univerzitu J.P II v Krakove ako aj na   univerzity v Sofii a v Aténach. Jeho celkový prínos je považovaný za rozvoj poznania v oblasti kreovania jednotlivých opatrení sociálnej teológie v sociálnych vedách. Uchádzač je zakladateľom vedeckého recenzovaného časopisu Sociálna a duchovná revue. Časopis je univerzitný, expeduje sa do zahraničia a teší sa záujmu najmä Slovenskej akadémii vied a vysokých škôl zameraných na výučbu humanitných a spoločensko-vedných študijných odborov, vydáva sa 4 krát ročne už 8 rokov.

Vedecká komunita na Slovensku považuje inauguranta za významnú osobnosť rozvíjajúcu a implementujúcu teológiu do spoločenských a behaviorálnych vied, je považovaný za jedného zo zakladateľov sociálnej teológie na Slovensku.

**Školiteľská činnosť v rámci doktorandského štúdia**

Túto formu štúdia uchádzač rozvíjal na základe požiadaviek z praxe, ako aj z úloh, ktoré vyplývali z poslania Katedry kresťanskej antropológie a sociálnej práce, na ktorej pracuje, ako jej vedúci.

*Mgr. Veronika Holovačová (Štofániková), PhD. (ukončená doktorandka)*

Menovaná ukončila štúdium v roku 2014 obhajobou dizertačnej práce na tému Sociálno- patologické javy vo funkciách rodiny. Počas štúdia vyvíjala aktivity v oblasti publikovania príspevkov do vedecko-recenzovaných časopisov Sociálna a duchová revue a Acta Patristica. K jej významnejším príspevkom patria tieto: Cudzinci ako riziková skupina sociálnej práce, Sociálna práca v Zbore väzenskej a justičnej stráže Slovenskej republiky a Sociálno-patologické javy vo funkciách rodiny. Zúčastnila sa študentskej vedeckej konferencie na tému: Klient vs. Blížny, kde prezentovala príspevok Ľudia bez domova v kontexte sociálnych služieb. Menovaná súťažnou formou získala štipendium na Ústave etnológie Filozofickej fakulty Karlovej univerzity v Prahe. Študijný pobyt uskutočnila v dňoch od 3. septembra 2012 do 31. januára 2013. V súčasnosti sa uplatňuje ako vyšší súdny úradník na Okresnom súde v Prešove.

*Mgr. Anastazij Momot, PhD. (ukončený doktorand)*

Menovaný ukončil štúdium v roku 2014 obhajobou dizertačnej práce na tému Perspektívy rozvoja terénnej sociálnej práce so zameraním na rómsku problematiku. Počas štúdia prejavoval mimoriadny záujem o danú problematiku. Publikoval v spoluautorstve s PhDr. Bohuslavom Kuzyšinom, PhD., monografické dielo Inkluzívne služby na Slovensku v kontexte vylúčených komunít (Analytické pohľady na terénnu a komunitnú sociálnu prácu). V tejto oblasti publikoval ďalšie témy a to jednak v konferenčných zborníkoch a taktiež aj v časopisoch a zborníkoch, ako napr.: Pravoslávny teologický zborník, Sociálna a duchovná revue, Acta Patristica. Vyvíjal aj recenznú činnosť napríklad v časopise NIPSIS. Menovaný bol úspešným riešiteľom projektu č. GaPU 6/2/2012 grantovej agentúry pre doktorandov a mladých vedecko-pedagogických pracovníkov Prešovskej univerzity v Prešove. V rámci riešenia tohto projektu vydal predmetnú monografiu. Menovaný súťažnou formou získal štipendium na Ústave etnológie Filozofickej fakulty Karlovej univerzity v Prahe. Študijný pobyt uskutočnil v dňoch od 3. septembra 2012 do 31. januára 2013. V súčasnosti sa uplatňuje ako sociálny pracovník v neziskovej organizácii.

*PhDr. Daniela Cehelská, PhD. (ukončená doktorandka)*

Menovaná ukončila doktorandské štúdium v roku 2015 obhajobou dizertačnej práce na tému Analýza možností atestačného vzdelávania v sociálnej práci. Doktorandka patrila tak, ako v pedagogickej, tak aj vo vedeckej-výskumnej činnosti k mimoriadne aktívnym. Výkaz jej publikačnej činnosti za celé obdobie doktorandského štúdia obsahuje 61 publikačných jednotiek. Bola spoluautorkou monografie Manažment rozmanitosti v sociálnych organizáciách, ako aj vysokoškolskej učebnice Kompendium manažmentu pre sociálnych pracovníkov a taktiež aj učebných textov Didaktika sociálnej práce a Sociálne poradenstvo pre seniorov. Jej ďalšia publikačná činnosť bola zameraná na vedecko-recenzované časopisy ako Sociálna duchovná revue, Pravoslávny biblický zborník, Pravoslávny teologický zborník. Aktivizovala sa v účasti na medzinárodných a domácich konferenciách kde prezentovala témy týkajúce sa profesionalizácie v sociálnej práci, ako aj problematiku seniorov. V roku 2013 za mimoriadnu angažovanosť v publikačnej činnosti jej rektor Prešovskej univerzity v Prešove udelil Cenu rektora. Menovaná sa v súčasnosti uplatňuje ako metodicko-koordinačný pracovník v oblasti akreditácie a publikačnej činnosti na Prešovskej univerzite v Prešove.

*JUDr. PhDr. Rudolf Mirdala , PhD. (ukončený doktorand)*

Menovaný ukončil doktorandské štúdium v roku 2017. Jeho dizertačná práca pojednáva o Slovenskej, Európskej a medzinárodnej právnej úprave slobody myslenia, svedomia, náboženského vyznania a viery. Menovaný sa angažoval v publikačnej činnosti na témy príbuzenského charakteru k dizertačnej téme v časopise Sociálna duchovná revue. V súčasnosti realizuje aj pedagogickú činnosť na Pravoslávnej bohosloveckej fakulte Prešovskej univerzity v Prešove pri výučbe právnych disciplín.

*Mgr. Katarzyna Wojtanovicz, PhD. (ukončená doktorandka)*

### Menovaná ukončila doktorandské štúdium v roku 2016 obhajobou dizertačnej práce na tému

### Pracownik socjalny wobec wyzwań współczesnej pracy socjalnej (na przykładzie województwa małopolskiego). Angažovala sa v publikačnej činnosti vo vedecko-recenzovaných časopisoch hlavne v Sociálnej a duchovnej revue ako aj na účasti zahraničných a domácich vedeckých konferenciách. Jej publikačná činnosť bola orientovaná na problematiku profesie sociálnej práce v kontexte na osobitosti a odlišnosti výkonu tejto práce v Poľsku. Menovaná sa v súčasnosti uplatňuje ako vysokoškolský pedagóg na Univerzite J.P.II. v Krakove, ako aj riaditeľka Domova sociálnych služieb pre mentálne postihnutých dospelých v Krakove.

*PaedDr. Anna Imrichová, PhD. (ukončená doktorandka)*

Menovaná ukončila doktorandské štúdium v roku 2013 obhajobou dizertačnej práce na tému Vplyv médií na asociálne skupiny a prevencia na Vysokej škole zdravotníctva a sociálnej práce Svätej Alžbety v Bratislave. Angažovala sa hlavne v publikačnej činnosti, kde v spoluautorstve publikovala prácu Manažment a jeho aplikácia v sociálnej práci, ako aj príspevkami do Sociálnej a duchovnej revue. Menovaná sa v súčasnosti uplatňuje ako učiteľka na základnej škole.

*Mgr. Martin Kormaník (v prebiehajúcom doktorandskom štúdiu, po absolvovaní dizertačnej skúšky)*

Menovaný nastúpil na doktorandské štúdium v roku 2014. V súčasnosti je po ukončení dizertačnej skúšky. Jeho dizertačná práca sa zaoberá expresívnymi terapiami v sociálnej práci na Slovensku. Doktorand sa zameriava na pasportizáciu súčasného stavu ako aj progresu v tejto oblasti. Angažuje sa vo vedecko-publikačnej činnosti publikovaním príspevkov z rôznych foriem socioterapií.

*JUDr. Lívia Kollárová (v prebiehajúcom doktorandskom štúdiu)*

Menovaná nastúpila na doktorandské štúdium v roku 2016. Témou jej dizertačnej práce je Aplikácia princípov solidarity a zásluhovosti v systéme sociálnej politiky v SR. Menovaná má zatiaľ jeden publikačný výstup v časopise Sociálna duchovná revue.

*Ing. Monika Mikitová (v prebiehajúcom doktorandskom štúdiu)*

Menovaná bola prijatá na doktorandské štúdium v roku 2016 a má ambíciu spracovať tému Zvyšovanie finančnej gramotnosti u sociálne vylúčených osôb.

*PhDr. Bohuslav Kuzyšin, PhD. (v prebiehajúcom doktorandskom štúdiu)*

Menovaný bol prijatý na doktorandské štúdium v roku 2017 s témou: Analýza výkonu supervízie podľa zákona č. 305/2005 Z.z.

*PhDr. et. ThDr. Maroš Šip, PhD. (v prebiehajúcom doktorandskom štúdiu)*

Menovaný bol prijatý na doktorandské štúdium v roku 2017 s témou: Klient sociálnej práce v systéme zdravotnej starostlivosti

*Mgr. Natália Bušová (v prebiehajúcom doktorandskom štúdiu)*

Menovaná bol prijatý na doktorandské štúdium v roku 2017 s témou: Možnosti zlepšenia diagnostického procesu z pohľadu sociálneho pracovníka so zreteľom na klienta

*Mgr. Veronika Komárová (v prebiehajúcom doktorandskom štúdiu)*

Menovaná bol prijatý na doktorandské štúdium v roku 2017 s témou: Význam psychoterapie v povolaní sociálneho pracovníka

*Mgr. Slavomír Ilavský (v prebiehajúcom doktorandskom štúdiu)*

Menovaný bol prijatý na doktorandské štúdium s témou: Druhý Vatikánsky koncil v sociohistorickom kontexte.

**doc. PhDr. Tomáš Hangoni, PhD ...............................**