***Návrh na vymenovanie uchádzača za profesora v študijnom odbore 2.1.15 Pravoslávna teológia***

(celkové zhodnotenie uchádzača doc. PhDr. Tomáša HANGONIHO, PhD.)

(v zmysle Vyhlášky MŠVVaŠ SR č. 457/2012 Z. z. zo dňa 21. 12. 2012, ktorou sa mení a dopĺňa vyhláška MŠ SR č. 6/2005 Z. z. o postupe získavania vedecko-pedagogických titulov alebo umelecko-pedagogických titulov docent a profesor, § 1 ods. 15 vyhlášky)

1. ***vyhodnotenie plnenia kritérií uchádzača podľa materiálov dodaných uchádzačom***

***Pedagogická činnosť uchádzača***

Doc. PhDr. Tomáš Hangoni, PhD., zamestnaný na Katedre kresťanskej antropológie a sociálnej práce Pravoslávnej bohosloveckej fakulty Prešovskej univerzity v Prešove, pôsobí ako interný vysokoškolský učiteľ – odborný asistent od roku 2008 do roku 2011, teda kontinuálne 3 roky a od roku 2011 pôsobí ako docent. Počas tohto obdobia viedol 194 obhájených záverečných prác (bakalárskych a diplomových prác). Bol školiteľom šiestich študentov v 3. stupni štúdia, ktorí svoje štúdium ukončili úspešnou obhajobou dizertačných prác; v súčasnosti je školiteľom ôsmych študentov doktorandského štúdia.

Z hľadiska odboru, v ktorom sa uchádza o titul profesor, je významné jeho pôsobenie na Katedre kresťanskej antropológie a sociálnej práce, kde prednáša povinné aj povinne voliteľné predmety, napr. Teórie a metódy sociálnej práce, Sociálnu politiku, Sociálnu gerontológiu, Sociálnu prácu s rodinou. Vo všetkých týchto disciplínach aplikoval kresťanské princípy a východiská a v rámci nich rozširoval teoretické a praktické poznatky v predmetných disciplínach. Aplikoval prioritne duchovno do kontextu sociálneho učenia spoločenskovedných disciplín. Ako prvý na Slovensku implementoval a stále aktívne implementuje teológiu do systému spoločenskovedných disciplín.

Originalita a jedinečnosť inauguranta ho priviedla aj na iné univerzity a vysoké školy v zahraničí, kde sa snažil v rámci svojich prednášok vysvetliť, zdôvodniť a spoločenskou potrebou zargumentovať význam teológie inkriminovanej v sociálnych vedách (Cyperská univerzita, Krakovská univerzita JPII, Husitská teologická fakulta Karlovej univerzity v Prahe, Sofijská univerzita v Sofii a národná Kapodistriakova univerzita v Aténach). Na týchto univerzitách sa stretol s veľkým pozitívnym ohlasom jej vedeckej verejnosti ako aj študentskej obce. Inaugurant aj naďalej rozvíja spoluprácu s predmetnými univerzitami v rámci rozvíjania kresťanskej sociálnej práce. Predmetný koncept rozvíjania kresťanskej sociálnej práce ukotvil aj ako riadny člen Severoamerickej asociácie kresťanských sociálnych pracovníkov, sídliacej v New Yorku. Tie isté aktivity rozvíja aj na slovenských univerzitách a vysokých školách. Taktiež sa angažuje v centre celoživotného a kompetenčného vzdelávania na Prešovskej univerzite v Prešove, kde zabezpečuje výučbu v študijnom programe Sociálne poradenstvo pre seniorov a v Doplnkovom pedagogickom štúdiu sa orientuje na problematiku Didaktiky sociálnej práce. V týchto svojich aktivitách uplatňuje teologické východiská pre interpretáciu daných problematík.

Od začiatku svojho pôsobenia na univerzite vypracoval 5 monografií, 1 vysokoškolskú učebnicu, 2 učebné texty a 97 vedeckých prác v renomovaných časopisoch a zborníkoch. V pedagogickej činnosti využíva aj svoju skúsenosť, ktorú nadobudol počas svojho pôsobenia v orgánoch štátnej správy v rôznych pracovných pozíciách až po vedúceho Odboru sociálnych vecí na Krajskom úrade v Prešove. Doc. Hangoni je spolugarantom študijného programu 3.1.14 Sociálna práca, a to magisterského a  PhD. programu v oboch formách štúdia.

***Vedecko-výskumná a expertízna činnosť uchádzača***

Vedecko-výskumné zameranie doc. PhDr. Tomáša Hangoniho, PhD. reprezentuje jeho vklad do oblasti sociálnej teológie, kde skúma mieru potrebnosti, mieru angažovanosti teologickej vedy do pomáhajúcich disciplín, teda disciplín orientujúcich sa na praktickú existenciu človeka v sociálnom prostredí. Ako líder Katedry kresťanskej antropológie a sociálnej práce so svojim kolektívom pracovníkov rozvíja duchovnú paradigmu v duchovnom a sociálnom poradenstve. Snaží sa a vytvára priaznivé podmienky pre čo najširšiu akceptáciu sociálnej teológie do systému humanitných a spoločenských vied. Doc. Hangoni je všeobecne akceptovateľnou a vedeckou obcou doma aj v zahraničí uznávanou vedeckou osobnosťou, čoho dokladovaním je 105 zahraničných citačných ohlasov a 271 domácich citačných ohlasov, je členom dvoch vedeckých rád, členom dvoch redakčných rád renomovaných zahraničných časopisov, troch domácich vedeckých renomovaných časopisov, členom predsedníctva Grantovej agentúry mladých vedeckých pracovníkov na Prešovskej univerzite v Prešove, člen Centra excelentnosti sociohistorického a kultúrnohistorického výskumu. Taktiež je posudzovateľom výskumných projektov KEGA a APVV. Za svoje obdobie riešil významné vedecké projekty rôznych grantových agentúr VEGA, KEGA, VGA a ďalšie významné ministerské projekty. V týchto projektoch, v ktorých vystupoval ako riešiteľ a zodpovedný riešiteľ cielene v rôznych témach rozpracovával podiel teológie v konkrétnom predmete výskumu. Inaugurant doposiaľ vychoval 6 interných doktorandov a 8 má v aktuálnej príprave. Ukončení doktorandi zaujali významné pracovné pozície v spoločenskom živote. Doc. Hangoni je vyhľadávaným recenzentom vedeckých monografií, vysokoškolských učebníc, vedeckých zborníkov z domácich ako aj vedeckých konferencií.

***Závery odporúčaní:***

***prof. zw. dr hab. Andrzej Zwoliński:***

„Univerzita, ktorá ho pripravila na vedeckú prácu a následne ho dlhé roky zamestnávala a umožňovala jeho rozvoj, tak získala dôležitú osobnosť, tvrdo pracujúceho vedca a odborníka v humanitných vedách“.

***Rev. Prof. Cristinel Loja:***

„Svojou činnosťou v oblasti vedy sa zaradil medzi významných súčasných teológov. Z toho dôvodu považujem inauguranta za kompetentného v rôznych pozíciách vo výskumnom a akademickom prostredí“.

***prof. Dr Nichoritis Konstantinos, Georgois PhD, DSc:***

„Doc. Hangoni je vyspelou, zrelou, vedeckou obcou akceptovanou osobnosťou v oblasti teológie a na základe tejto skutočnosti odporúčam menovaného k inauguračnému konaniu“.

Uvedený prehľad dokumentuje, že uchádzač doc. PhDr. Tomáš Hangoni, PhD. ***spĺňa kritériá na udelenie titulu profesor a je uznávanou vedeckou a pedagogickou osobnosťou.***

**2. *závery oponentských posudkov k  žiadosti o inauguráciu (v súvislosti s § 4 ods. 11 vyhlášky)***

**Na inauguračné konanie doc. PhDr. Tomáša HANGONIHO, PhD. posudky vypracovali:**

***Dr. h. c. prof. ThDr. Radim Pulec-Kryštof, PhD. –*** *PU v Prešove, Pravoslávna bohoslovecká fakulta*

***prof. Dr. Bojidar Andonov, PhD.*** *– Faculty of Theology, Sofia*

***prof. dr hab. Włodzimierz Wołosiuk*** *– Chrześcijańska Akademia Teologiczna w Warszawie*

***Z posudku dr. h. c. prof. ThDr. Radima Puleca - Kryštofa, PhD.***

Doc. PhDr. Tomáš Hangoni, PhD. je rozhľadenou osobnosťou v oblasti teologických a spoločenských vied. Nepopierateľne patrí k zakladateľom Sociálnej teológie na Slovensku. Jeho aktivity v implementácii teológie do sociálnych vied sa stávajú predmetom celosvetovej diskusie vedeckých kruhov, nakoľko je členom Severoamerickej asociácie kresťanských sociálnych pracovníkov sídliacej v New Yorku. Táto asociácia udáva orientačný smer princípov a hodnôt kresťanstva v sociálnych vedách. Vo svojej vedecko-výskumnej a pedagogickej činnosti rozvíja duchovné poradenstvo pre rôzne cieľové skupiny klientov pomáhajúcich disciplín, konkretizuje sa na oblasť duchovného a sociálneho poradenstva. Na Slovensku ako jediný rozvíja koncepciu duchovnej paradigmy v sociálnej práci. Tak vzniklo aj monografické dielo, v spoluautorstve s prof. Gerkom, Človek a nezamestnanosť, ktoré implementovalo duchovný aspekt v dimenziách sociálnej teológie do predmetnej problematiky nezamestnaných občanov. Jeho monografia Osobnosť kresťanského sociálneho pracovníka je hodnotným poznatkovým dielom v oblasti sociálnej teológie. Dôležitú súčasť v jeho vedecko-výskumných ambíciách zaujíma jeho členstvo v Centre excelentnosti sociohistorického a kultúrnohistorického výskumu. Tu spracovával témy, ktoré v historickom kontexte odhaľovali sociálno-religiózne profily jednotlivých historických období. Uchádzač eviduje 371 citačných ohlasov, z toho 99 je zahraničných, je taktiež zakladateľom vedecko-recenzovaného časopisu Sociálna a duchovná revue, ktorý vychádza štvrťročne od roku 2011. Uchádzač je pravidelne pozývaný na medzinárodné fóra týkajúce sa problematiky sociálnej teológie ako aj kresťanskej sociálnej práce, napríklad na Cyperskú univerzitu na Cypre, Univerzitu Jana Pawla II v Krakove ako aj na univerzity v Sofii a v Aténach. Jeho celkový prínos je považovaný za rozvoj poznania v oblasti kreovania jednotlivých opatrení sociálnej teológie v sociálnych vedách. Mimoriadne bohatá je aj jeho publikačná činnosť, eviduje 5 monografií, z toho 3 vydané v zahraničí, vysokoškolskú učebnicu, učebné texty ako aj 77 vedeckých prác, z toho 20 publikovaných v zahraničí. Má za sebou bohatú vedeckú školu, vychoval 6 doktorandov a ďalších 8 má v doktorandskom štúdiu ako školiteľ. Bol a je riešiteľom významných projektov, ktoré významnou mierou posunuli rozvoj poznania v humanitných a spoločenských vedách.

***Záver posudku:***

*Po preštudovaní spisového materiálu konštatujem, že doc. PhDr. Tomáš Hangoni, PhD. spĺňa všetky predpoklady a taktiež kritériá k inauguračnému konaniu.*

*Odporúčam Vedeckej rade Pravoslávnej bohosloveckej fakulty Prešovskej univerzity v Prešove schváliť návrh na vymenovanie doc. PhDr. Tomáša Hangoniho, PhD. za profesora v študijnom odbore 2.1.15 Pravoslávna teológia.*

***Z posudku prof. Dr .Bojidara Andonova, PhD.:***

Doc. PhDr. Tomáš Hangoni, PhD. je dlhoročným pracovníkom Katedry kresťanskej antropológie a sociálnej práce, od roku 2010 je jej vedúcim. Svoje poslanie vo vedeckej a pedagogickej činnosti napĺňa v rozvíjaní teologického učenia do sociálnych vied. Ide o skúseného, mimoriadne erudovaného vedca, ktorý svoj predmet skúmania rozširuje v rámci interdisciplinárneho prístupu do konceptu duchovnej a sociálnej paradigmy, ktorú úspešne rozvíja. Uchádzačovi bol udelený titul docent v r. 2011 po úspešnom obhájení habilitačnej práce „Osobnosť kresťanského sociálneho pracovníka“. Od získania titulu docent uplynulo 7 rokov. Je spoluautorom vysokoškolskej učebnice a dvoch učebných textov, taktiež je spolugarantom magisterského a doktorandského študijného programu „Charitatívna a sociálna služba“ v dennej a externej forme, čím spĺňa kritérium. Uchádzač bol vedúcim 194 bakalárskych a magisterských prác. V rámci vedeckej výchovy doktorandov úspešne viedol 6 ukončených doktorandov. V súčasnosti uchádzač aktuálne vedie 8 doktorandov. Uchádzač je uznávanou vedeckou osobnosťou doma a v zahraničí. Pravidelne sa zúčastňoval medzinárodných významných vedeckých konferencií. Ako zodpovedný riešiteľ, aj ako spoluriešiteľ pracoval na významných grantových projektoch. Má vydaných 5 monografií, z toho tri zahraničné a taktiež má evidovaných 376 ohlasov, z toho 103 zahraničných. Celkovo vykazuje 77 vedeckých prác, 20 zahraničných. Uchádzač je členom redakčných rád dvoch zahraničných časopisov, troch domácich. Je zakladateľom vedecko-recenzovaného časopisu Sociálna a duchovná revue.

***Záver posudku:***

*Konštatujem, že uchádzač spĺňa všetky požiadavky a kritériá na inauguračného konanie. Jeho doterajšia práca zodpovedá vysokej kvalite a odbornosti. Uchádzača možno oprávnene považovať za zakladateľa Sociálnej teológie na Slovensku, jedného z jeho priekopníkov v Stredoeurópskom priestore.*

*Na základe uvedených faktov odporúčam, aby doc. PhDr. Tomášovi Hangonimu, PhD. bolo po úspešnom inauguračnom konaní udelený vedecko-pedagogický titul profesor v študijnom odbore 2.1.15 Pravoslávna teológia.*

***Z posudku prof. dr hab. Włodzimierza Wołosiuka:***

Ako predstaviteľ Kresťanskej teologickej akadémie, vydávam toto stanovisko a je mi cťou a zároveň prejavom veľkej dôvery vo vedeckú úroveň našej univerzity, ktorá ako jediná v Poľsku vo svojom Ratio Studiorum rieši nielen otázky teologické, ale prepája ich so sociálnou prácou, pripravuje absolventov nielen k duchovnej starostlivosti o ľudské duše, ale aj starostlivosť o svoje zdravie a zlepšenie hmotnej situácie.

Pán doc. Tomáš Hangoni patrí k ľuďom, ktorí kombinujú odbornú prípravu, aby spĺňali mnohé výzvy mnohorozmernej existencie. Patrí medzi najväčších súčasných vedcov Prešovskej univerzity v Prešove, pracuje na Pravoslávnej bohosloveckej fakulte v Prešove na Katedre kresťanskej antropológie a sociálnej práce a má možnosť spojiť pragmatickú dimenziu ľudskej lásky k teologickým pohľadom na konkrétu vec. Ako uznávaný sociálny a teologický výskumník dokáže lepšie pochopiť ľudské a sociálne problémy.

Jeho vedecká kariéra bola plná mnohých odborných a spoločenských aktivít, ktoré vychádzali sponte sua, z vlastnej iniciatívy. Vykonávanie mnohých zodpovedných funkcií a od samého začiatku sociálno-vedeckej činnosti prejavoval široký záujem, ktorý ďaleko presahuje reprezentované vedecké oblasti a rámec akademického prostredia. Tu sú len niektoré z jeho mnohých aktivít:

Doc. Hangoni si nenechal ujsť príležitosť vychovávať mladú generáciu, keď pôsobil ako prednášajúci na Pedagogickej a sociálnej akadémii v Prešove. V súčasnosti pokračuje v akademickom prostredí na miestnej univerzite na Katedre kresťanskej antropológie a sociálnej práce. Vychoval šiestich doktorandov, v súčasnosti má v procese ôsmich ašpirantov. Jeho publikačná aktivita je pozoruhodná. Vyústila nielen do niekoľkých monografií, ale aj do množstva článkov uverejnených vo vysoko hodnotených vedeckých časopisoch, slovenský a aj zahraničných. Účasť p. docenta na realizácii vedeckého grantu môže byť považovaná za skutočnosť, ktorá si zaslúži osobitný dôraz. Vďaka významným vedeckým úspechom boli organizačné a manažérske zručnosti docenta delegované na účasť na viacerých konferenciách organizovaných vedeckými zahraničnými spoločnosťami. Týmto spôsobom do. Hangoni bol schopný pracovať ako manažér medzinárodných a národných výskumných projektov alebo ako člen redakčnej rady národných a miestnych časopisov. Zúčastnil sa tiež mnohých konferencií a vedeckých sympózií v krajine aj v zahraničí vrátane Poľska (Gorlice, Krakov), Slovenska a Cypru. Dôležitým aspektom jeho vedecko-pedagogickej a spoločenskej činnosti je členstvo v komisiách a vedeckých radách.

***Záver posudku:***

*Z vyššie uvedeného je zrejmé, že pán docent je nespochybniteľným prínosom v rozvoji slovenskej vedy, Jeho tvorivý prístup, a to ako z hľadiska metodiky a obsahu riešenia problémov spoločnosti, z pochopiteľných dôvodov je oceňovaný mnohými miestnymi a európskymi výskumnými centrami, čo sa prejavuje v podobe mnohých ocenení ako zo strany Prešovskej univerzity v Prešove, tak aj Univerzity Pavla Jozefa Šafárika v Košiciach.*

*Na základe predložených dokumentov o vedeckej, organizačnej a pedagogickej činnosti kandidáta na titul profesora konštatujem, že úspechy vo vedeckej a vzdelávacej činnosti doc. Hangoniho a jeho úspechy vo vzdelávaní mladých pracovníkov sú v súlade s Vyhláškou* ***MŠVVaŠ SR č. 457/2012****, čo poskytuje dobrý základ k* ***udeleniu akademického titulu profesora teológie.***

1. ***ODBORNÉ POSÚDENIE INAUGURAČNEJ PREDNÁŠKY***

Inauguračná prednáška odznela na tému: ***„Profesionalizácia v duchovnom a sociálnom poradenstve.*** Inaugurant vo svojej prednáške predstavil spoločenskú potrebu implementácie teológie do systému spoločenských vied. Uviedol príklad profesionálnych praxí, kde teológia nahrádza iné profesijné odvetia. Významovosť sa umocňuje hlavne profesionálnou absenciou osobného, ľudského prístupu ku klientovi. Implementácia teológie presahuje spoločenské, pomáhajúce profesionálne odvetvia, vynárajú sa nové spoločenskou potrebou vyžadujúce ako napríklad ekonomika a manažment. Teológovia dostávajú v súčasnosti vysoký spoločenský akcent, majú významné poslanie, prostredníctvom kresťanstva navrátiť lásku a úctu k človeku, k blížnemu, upraviť hodnoty, postoje a medziľudské vzťahy. Zaoberal sa aj vývojom sociálnej teológie v jej praktickom uplatnení. Niektoré spoločensko-vedné disciplíny bez kresťanských princípov by nemohli napĺňať svoje poslanie, napríklad sociálna práca, ktorá má, okrem iných úloha poslaní, ambíciu meniť človeka, uschopňovať ho v sociálnych kompetenciách, resocializovať jeho osobnosť a podobne. Viac ako inokedy má svoje nezastupiteľné miesto v spoločnosti Sociálna teológia. V ďalšom objasnil, pojmologicky a definične vymedzil Sociálnu teológiu ako vednú disciplínu o Božích skutkoch transformujúcich sa do konkrétneho života človeka, s cieľom implementácie spoločenského dobra do života jedinca a spoločnosti, stanovil jej predmet skúmania, ktorý vidí v skúmaní javov, objektov a procesov duchovného a sociálneho sveta, ktoré sa snažia o symbiotickú jednotu človeka s Božím slovom a jeho učením. Uviedol koncept duchovného a sociálneho poradenstva, vysvetlil podstatu a význam tohto konceptu. Celý systém duchovného poradenstva je smerovaný k posilneniu a k uschopneniu vlastného vedomia prostredníctvom ktorého sa človeku dostáva zdroj vlastnej pomoci prekonať sociálny problém. Za hlavný mediačný prostriedok tohto poradenstva považuje inaugurant duchovné slovo. V ďalšom sa zaoberal profesionalizáciou v duchovnom a sociálnom poradenstve, jeho pregraduálnou prípravou, konkretizoval priority v profesionálnej príprave, ktorá sa realizuje na Katedre kresťanskej antropológie a sociálnej práce. Uviedol podmienky, osobnostné a profesionálne predpoklady kresťanského pracovníka v pomáhajúcich disciplínach, túto oblasť skonkretizoval na profesionalizáciu kresťanského sociálneho pracovníka. Zaoberal sa aj otázkami metód sociálnej teológie smerujúce ku klientovi pomáhajúcich disciplín, zaprezentoval okrem iných aj metódu duchovnej obrody. Uviedol jej poslanie, ciele a obsahovú náplň. Zaoberal sa aj kresťanskou etikou v kontexte osobnostnej ako aj profesionálnej etiky. Ako základné tézové východisko sociálnej teológie vidí inaugurant v základoch sociálnej koncepcie Ruskej pravoslávnej cirkvi.

V závere inaugurant zhodnotil súčasný stav v predmetnej skúmanej problematike s anticipáciou jeho vývoja v najbližšom období.

Inauguračná komisia so záujmom si vypočula prednášku inauguranta a pozitívne oceňuje u inauguranta šírku a hĺbku poznania predmetnej problematiky. Inauguračná prednáška bola prednesená na dobrej pedagogickej a vedeckej úrovni. Prednáška korešpondovala so zameraním vedného odboru Pravoslávna teológia.

Komisia pozitívne hodnotila inauguračnú prednášku doc. PhDr. Tomáša Hangoniho, PhD., ktorý ňou jednoznačne potvrdil svoju vedeckú erudovanosť.

1. ***NÁVRH NA VYMENOVANIE UCHÁDZAČA ZA PROFESORA V ODBORE***

Inauguračná komisia na základe posúdenia predložených dokladov a dokumentov, plnenia scientometrických kritérií a ostatných kritérií Prešovskej univerzity v Prešove týkajúcich sa vedeckej, pedagogickej a organizátorskej činnosti uchádzača, odporúčaní zahraničných vedecko-pedagogických autorít, posudkov oponentov a inauguračnej prednášky konštatuje, že ***doc. PhDr. Tomáš Hangoni, PhD. spĺňa všetky podmienky stanovené všeobecne záväznými právnymi predpismi, ako aj vnútornými predpismi Prešovskej univerzity v Prešove na vymenovanie za profesora v odbore 2.1.15 Pravoslávna teológia.***

Inauguračná komisia pracovala podľa postupu ustanoveného zákonom č. 131/2002

Z. z. o vysokých školách a o zmene a doplnení niektorých zákonov a v znení neskorších predpisov a vyhláškou MŠVVaŠ SR č. 457/2012 Z. z. zo dňa 21. 12. 2012, ktorou sa mení a dopĺňa vyhláška MŠ SR č. 6/2005 Z. z. o postupe získavania vedecko-pedagogických titulov alebo umelecko-pedagogických titulov docent a profesor, § 1 ods. 15 vyhlášky.

***Na základe uvedeného inauguračná komisia predkladá predsedovi Vedeckej rady Pravoslávnej bohosloveckej fakulty Prešovskej univerzity v Prešove tento návrh a odporúča Vedeckej rade Pravoslávnej bohosloveckej fakulty Prešovskej univerzity v Prešove*** ***schváliť návrh na vymenovanie doc. PhDr. Tomáša Hangoniho, PhD. za profesora v odbore 2.1.15 Pravoslávna teológia.***

***Miesto a dátum:*** *aula PBF PU v Prešove, 14. februára 2018*

|  |  |
| --- | --- |
| ***Predseda inauguračnej komisie:*** | ***Podpis:*** |
| *prof. ThDr. Ján Šafin, PhD.* | *prítomný* |
| ***Členovia inauguračnej komisie:*** |  |
| *prof. ThDr. Jozef Jarab, PhD.* | *prítomný* |
| *prof. ThDr. Jan B. Lášek, Dr. h. c.* | *ospravedlnený* |
| *prof. dr hab. Tadeusz Bąk* | *prítomný* |
| ***Oponenti:*** |  |
| *prof. Dr. Bojidar Andonov* | *ospravedlnený* |
| *prof. dr hab. Włodzimierz Wołosiuk* | *prítomný* |
| *Dr. h. c. prof. ThDr. Radim Pulec-Kryštof, PhD.* | *prítomný* |